Homme saavad esimesed plastitööstuse seadistajad kätte kutsetunnistused, mis tõendavad nende väärtust oskustöölisena ka välismaal.
Esimesed tsunftipaberid toonud kutseeksam toimus Suuremõisa Tehnikumi plastmasside töötlemise eriala lõpetajatele, kellest enamus töötab juba varem plastitööstuses, seda valdavalt Hiiumaa plastiettevõtetes.
Tootjaid koondav Eesti Plastmassiühing teatas täna, et peab kutseeksamit eriliseks ja oluliseks plastitöötlemise tehnoloogia kiire arengu tõttu, mis nõuab seadistajatelt uusi teadmisi ning oskusi.
Kutseeksamil tuleb sooritada test ja teha proovitöö, mida hindab komisjon. Kutsetunnistusega seadistajat palgates võib tööandja olla kindel, et vajalikud teadmised ja oskused on uuel töötajal kohe olemas. Edaspidi saavad kutseeksamit anda kõik plastitööstuse seadistajad, kes seda ise soovivad.
Plastmassitööstuse kutsete omistamise ainuõigus on Eesti Plastmassiühingul.